|  |
| --- |
| **Gen. 23:1-4, 16-20; 25:10 met Heb. 11:13-16**  **“Wat hoop en verwag jy?”** |

Kinders

Dit is natuurlik en logies dat mens aan die einde van die jaar so ietwat terugkyk oor wat verby is, wat gebeur het in jou lewe en die lewens naby jou en om jou.

Jy onthou dalk watter vreugdes jy beleef het, daar was dalk benoudheid, hartseer, dankbaarheid, teleurstelling?

Party van ons sou seker kon sê dat dit ŉ wonderlike jaar was, ander weer dat die jaar besonders moeilike was.

By die persoonlike herinnerings is daar natuurlik ook gebeure in ons land en die wêreld waaraan jy sou kon dink...

<<Voorbeelde?>>

En netso is dit natuurlik om te dink aan wat voorlê in die jaar wat kom.

Dalk is jy opgewonde oor nuwe uitdagings, dalk besorg oor ŉ geliefde se gesondheid of ouderdom, party is dalk pessimisties oor die politiek en die ekonomie?

Mens het dieselfde tipe gedagtes wanneer iemand sterf.

Daar is verskillende herinneringe oor die persoon se lewe,

en daarby dan die onsekerheid en verwagtinge om voortaan sonder iemand te moet leef.

Dis ook wat ons vandag doen as ons stilstaan by die dood en begrafnis van Sara en Abraham.

Ons gaan a) oorsigtelik kyk wat gebeur het, voordat ons

b) oorweeg wat iemand by hulle begrafnis sou kon sê,

c) en dan kyk ons wat die Here ons wil leer – ook oor ons benadering van die begin van ŉ nuwe jaar (2018).

<< Lees Gen. 23:1-20; 24:1-4; 25:1-20 >>

<< Skyfie>>

(a)

Wat het gebeur?

Baie min word oor Sara self gesê, behalwe dat sy 127 jaar oud was toe sy dood is.

Sy is klaarblyklik die enigste vrou in die Bybel wie se ouderdom genoem word by haar afsterwe. Dis asof die skrywer vir oulaas die fokus juis op ouderdom wil plaas.

As ons aan Sara se ouderdom dink, dan roep dit dadelik die herinnering op van al die jare wat sy nie kinders kon hê nie.

Toe hulle uit Haran getrek het was sy al 66 en toe is sy al as kinderloos beskryf. En so was dit vir nog 25 jaar totdat Isak gebore is toe sy al 91 jaar oud was.

Dit beklemtoon dat die Here, soos Hy belowe het, ŉ nuwe lewe in haar gewek het uit die dood van onvrugbaarheid.

Die res van die hoofstuk vertel hoe Abraham baie nederig onderhandel en uiteindelik ŉ stuk grond met die Makpela grot as grafkelder koop.

Hierdie aankoop dra ŉ baie belangrike simboliese boodskap.

Hy gaan nie terug Ur toe om haar daar te gaan begrawe nie – dit was nie meer hulle land nie.

Hy begrawe haar in Kanaän, want dit is die land waarheen die Here haar saam met Abraham geroep het; en waarheen sy, soos hy gehoorsaam gevolg het.

Nog belangriker is die boodskap van ŉ eie begraafplaas dat Abraham sy geloof fisies bevestig – dat sy nageslag die land as ŉ gawe van God sal ontvang.

Calvyn skryf, dat “al was hulle stemme stil, het hulle grafte getuig dat die dood geen struikelblok was vir hulle om die beloofde land te erf nie”

Dit is asof hy met die begraafplaas die eerste grondeis van die geskiedenis instel. “Hierdie land is my nageslag sŉ!”

En dan skuif die fokus vir oulaas na Abraham:

In hoofstuk 24 maak Abraham seker dat Isak nie met ŉ meisie uit Kanaän moet trou nie.

Sy kleinkinders moet die belofte van die Here dra sonder gedeelde lojaliteit. Die land is aan sy nageslag beloof en nie aan die mense wat nou daar bly nie. Isak se kinders kan nie familie wees met die mense wat die land gaan verloor nie.

Dis iets wat ons ook in ag moet neem – gelowiges is kinders van Abraham en ons dra ook die beloftes van die Here. Ons moet nie ons lojaliteite aan God in gevaar stel deur persoonlike verhoudings met ongelowiges nie.

Om verder seker te maak dat Isak en die Here se beloftes nie in gedrang kom nie,

het Abraham het ook seker gemaak dat sy ander kinders nie ŉ struikelblok vir Isak en sy verhouding met God word nie.

Hy het al sy ander kinders weg gestuur met goeie versorging. In Gen 21 lees ons hoe hy vir Ismael en Hagar weggestuur het op Sara se aandrang;

en netso het hy gedoen met al sy kinders by Ketura (Gen. 25:1-6).

Dit wat ons hier van Abraham gelees het pas duidelik by ŉ doodsberig.

Abraham was 175 jaar oud toe hy dood is.

Hy het gesterf as ŉ ou man wat ŉ lang, vol geseënde lewe gehad het soos God belowe het.

Hy is begrawe deur sy twee oudste seuns, Isak en Ismael, in sy eie begraafplaas wat hy gekoop het as sy grondeis volgens die belofte van God.

Soos in ŉ doodsberig word sy familie genoem, en wel in volgorde van die minder tot mees belangrikste –

sy 6 seuns en 9 kleinseuns van sy tweede byvrou Ketura (v. 1-6);

1 seun en 12 kleinseuns van sy eerste byvrou Hagar,

en dan sy een seun by sy vrou Sara volgens die Here se belofte – Isak en sy twee seuns Jakob en Esau.

En daarmee is die verhaal van Abraham en Sara verby...

Op hulle grafsteen sou ons Paulus se woorde uit 1 Tim. 4:7 kon sit – “Hulle het *die goeie stryd gestry; die wedloop voleindig; en die geloof behou”*

Maar dis nie die einde nie!

Die Here bevestiging dat sy beloftes en verlossingplan verder gaan –

v. 11, “*Na die dood van Abraham het die Here Abraham se seun Isak geseën,”*

<<Skyfie>>

(b)

Dis wat gebeur het, kom ons dink bietjie oor wat die preek kon gewees het by Abraham en Sara se begrafnisse.

Ons hoef dit nie self uit te dink nie – dit is in die Bybel. Heb. 11

<< Lees Heb. 11:8-19 NAV, herhaal v. 11 OAV oor Sara >>

Ruim 2000 jaar na Abraham en Sara se dood vind ons die preek wat perfek pas by hulle begrafnis. Nie vir hulle om te hoor nie, maar vir ons wat vandag lewe.

Hy gebruik eintlik hulle lewens om te verduidelik wat die gevolge van geloof is. In v. een sê hy dat, *“1Om te glo is om seker te wees van die dinge wat ons hoop, om oortuig te wees van die dinge wat ons nie sien nie.”*

Dis maklik om dit te sê, maar wat beteken dit. Hoe lyk dit prakties?

Dink aan Abraham en Sara se lewens en dan sal sien hoe geloof in aksie lyk.

Hulle het geglo – hulle het gehoop op God se beloftes en was oortuig van die vervulling daarvan lank voordat hulle dit kon sien. Hoe weet ons dit?

Want hulle het alles prys gegee en getrek sonder om te weet waarheen die Here hulle roep.

En toe daar hongersnood was, het hulle nie teruggegaan nie al kon hulle.

Hulle het die Here se seën ervaar in besittings, maar moes vir 25 jaar gewag vir die beloofde seun.

Abraham was vir ŉ 100 jaar lank ŉ vreemdeling in ŉ vreemde land, en toe hy sterf was die menigte nageslag van die belofte net drie - Isak en twee kleinseuns.

Van die beloofde Verlosser was daar nog geen sprake nie.

Wat is dit wat hulle bly motiveer het?

Geloof – om seker te wees van wat jy hoop en oortuig te wees van wat jy nie kan sien nie.

v.13 *“Terwyl hulle geglo het, het Abraham en Sara gesterwe sonder dat hulle gekry het wat God belowe het. Maar hulle het dit uit die verte gesien en daaroor gejuig.”*

Hulle het geglo – hulle was so seker van hulle hoop en oortuig van wat hulle nie kon sien nie, dat hulle klaar daaroor bly was – al het hulle dit nog nie ontvang nie!

Dit het hulle nie geskeel dat hulle vreemdelinge en bywoners was nie – want hulle het geglo met sekerheid en oortuiging dat hulle ŉ hemelse vaderland sou ontvang (v.16).

Abraham en Sara, die vader en moeder van alle gelowiges, se geloof het hulle bo hulle omstandighede uitgelig sodat hulle kon juig oor die vervulling van God se beloftes – al was dit nog nie daar nie.

Geloof is ŉ Godgegewe sekerheid

wat jy nou reeds het

van ŉ toekomstige werklikheid

wat Hy beloof het.

(Herhaal)

Daar by die grot-grafvan Makpela, sou jy dit kon sê by Sara en Abraham se begrafnis. Hulle lewens was ŉ getuienis van wat geloof in God en sy beloftes prakties behels.

<<Skyfie>>  
Kom ons kyk nou wat die Here vir ons hieruit wil leer by die oorgaan van een jaar na die ander.

Menslik gesproke is daar so baie waaroor Abraham en Sara teleurgesteld kon gewees het.

Met soveel ideale en opgewondeheid is hulle weg uit Haran uit, en al het hulle geweldige seën van die Here ontvang, is daar soveel daarvan wat nie in hulle leeftyd gerealiseer het nie.

So kan dit ook wees met ons as ons terugdink oor ŉ jaar wat verby is.

Daar is genoeg teleurstelling, ontnugtering, geweld en swaarkry in die lewe wat ons behoorlik moedeloos en pessimisties kan maak.

Dit kan maak dat jy na die volgende jaar kyk met lood in jou voete.

Soos iemand van ŉ ander gemeente onlangs vir my sê, dat hulle al oud geword het sodat daar nie meer vreugde te wagte is nie, net hartseer want nie lank nie dan gaan hy of sy vrou sterf. Nou leef hulle maar elke dag op sy eie alleen.

Iemand skryf dat wanneer jou geloof nie strek tot in die hemel nie sal jou oë altyd net op die dinge van hierdie wêreld wees,

en dan sal jy wonder waarom jy nie gelukkiger kan wees nie.

Niks in hierdie lewe, selfs nie al God se aardse seëninge kan ŉ gelowige die volle bevrediging en die blydskap gee nie – net die absolute versekering van toekomstige, hemelse glorie kan.

Op watter horison vestig jy jou oë en jou verwagting?

Luister wat sê Job in Job 19:25, 26 terwyl hy vol erge sere op die ashoop sit nadat hy ook al sy besittings verloor het en al sy kinders dood is,

25*Ek weet dat my Verlosser leef, uiteindelik sal Hy op die aarde triomfeer! 26Selfs nadat hierdie siekte my vel weggevreet het, sal ek nog lewe en God sien.”*

Ook hy, soos Abraham en Sara is seker van wat hy hoop en oortuig van wat hy nog nie sien nie – hy glo!

My liewe broer en suster in Christus,

kinders van God sien ander dinge raak en het ander verwagtings as die res van die gemeenskap – ons sien selfs dit wat nog nie gesien kán word nie.

En dit wat ons so in geloof sien en verwag word duidelik sigbaar in die besluite wat ons neem, dit wys in die gemoed waarmee ons na ons huidige situasie kyk en veral hoe ons die toekoms sien en daaroor praat.

As jy in geloof God se heerskappy oor my lewe en ons land “sien”, dan raak jy nie swartgallig nie.

Gelowiges ignoreer nie die werklikheid nie, maar jy sien nie net die realiteit om jou nie,

jy sien ook God se beloofde toekoms realiteit asof dit reeds gebeur het.

Jy sien die nie net nie, jy lewe daarvolgens!

Sien jy die byvoorbeeld die moontlike hartseer van ŉ gelowige geliefde wat siek of oud is en dalk gaan sterf?

Maar met die sekerheid en oortuiging van geloof dien jy ook die heerlikheid van jou geliefde om by God te wees. Die hartseer word getroos deur ŉ oorvloed van sekere hemelse blydskap.

Dit is soos Habakuk uitroep (Hab. 3:17, 18), “ ***17****Al sou die vyeboom nie bot nie en daar geen druiwe aan die wingerde wees nie, ... 19nogtans sal ek in die Here jubel, sal ek juig in God, my Redder.*

Geloof verander jou perspektief hééltemal!

Dis wat die skrywer van Hebreërs ook leer nadat hy met al die voorbeelde in hoofstuk 11 gewys het wat geloof is, en hoe dit lyk as mens in geloof lewe.

Hy sê in Heb. 12:1, *“1Terwyl ons dan so 'n groot skare geloofsgetuies rondom ons het (soos Abraham en Sara), laat ons elke las van ons afgooi, ook die sonde wat ons so maklik verstrik, en laat ons die wedloop wat vir ons voorlê, met volharding hardloop,* ***2****die oog gevestig op Jesus, die Begin en Voleinder van die geloof.”*

Hou jou oë op Jesus Christus. Sonder Hom is daar geen werklike toekoms nie.

Sonder geloof in Christus is daar vir jou niks om op te hoop of om van seker te wees nie.

Jesus Christus en Hy alleen is die Begin van ons geloof wat Hy deur sy Gees in ons skenk, in stand hou en laat dit groei. Hy is ook die Voleinder wat ons geloof voltooi en in werklikheid laat oorgaan om op sy tyd die beloftes van ons geloof inoorvloed te ontvang.

Fokus op Hom alleen en gooi elke ander las af wat jou in hierdie lewe vashou –

of dit iets is wat jy ontbeer of vrees, of dit begeertes is waarna jy smag;

hou veral op met dinge wat jy doen terwyl jy weet dit is nie tot God se eer nie.

Ruk jou gedagtes en jou geloofsoog en jou verwagtings los van alles wat in elk geval by die graf gaan ophou.

In 2018 mag dit in hierdie wêreld beter of slegter gaan, maar die einde van alles is vas en seker in God se hande.

Gaan 2018 met ŉ huppelstap van opgewondeheid tegemoet.

Vestig jou verwagtings verby hierdie wêreld wat by die graf eindig tot in die hemel waar jou Verlosser Jesus Christusvir jou plek gereedmaak.

En lewe elke dag so dat alles wat jy dink, sê en doen sal getuig van jou hemelse blydskap.

Amen.